三學院
作者：祖世英
朝代：宋

paragraphs: 洞庭之山天下奇，岡巒百轉盤青螭。
金堂玉室白雲鎖，中有仙客來棲遲。
方睛秀骨郭文舉，孤劍青鞋出巖戶。
朅來此地訪禪翁，共掃松花談太古。
拏雲忽駕升天行，西歸隻履埋巖坰。
聲流影散遽如許，故山惟有松風清。
道師懷古興不淺，堂宇橫陳迎翠巘。
悠悠遐想山阿人，水带雲衣猶在眼。
凉飆五月吹浮埃，蕉旗竹𥶙摇空階。
我來箕踞發長嘯，月光飛射雲樓開。
寸心浩蕩逸天外，欲去復住聊徘徊。
永懷西山五色藥，服之羽化登蓬萊。